Diari Oficial de la Generalitat Valenciana


Sumari del DOGV 7522, del 11-05-2015 (2015/4131)

RESOLUCIÓ de 4 de maig de 2015, del director general d'Administració Local, per la qual es publiquen els Estatuts de la Mancomunidad de Municipios Rincón de Ademuz.
--------------------------------------------------------------------------------------------------------------------------------------------------------------------

### Dades del document

Número de DOGV
:   7522

Data del DOGV
:   11-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4131


Data del document
:   04-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua
    * El Racó d'Ademús

RESOLUCIÓ de 4 de maig de 2015, del director general d'Administració Local, per la qual es publiquen els Estatuts de la Mancomunidad de Municipios Rincón de Ademuz. [2015/4131]  
L'entrada en vigor de la Llei 27/2013, de 27 de desembre, de racionalització i sostenibilitat de l'Administració local, ha establit la introducció de determinats canvis en el règim jurídic de les entitats locals que afecten les mancomunitats de municipis, ja siga directament o bé a través de les modificacions que opera en certs àmbits de l'organització i del funcionament dels ajuntaments.  
La disposició transitòria onze de la Llei 27/2013, de racionalització i sostenibilitat de l'Administració local, disposa que les mancomunitats adaptaran els seus estatuts a la nova regulació, i han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa, en la disposició transitòria sexta, l'adaptació dels estatuts de les mancomunitats al seu contingut.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de règim local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia, és necessari procedir a la seua publicació en el Diari Oficial de la Comunitat Valenciana, d'acord amb el que disposa l'apartat 4 del precepte indicat.  
  
La Mancomunitat de Municipis Racó d'Ademús ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació indicada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament Orgànic i Funcional de la Presidència, i de la Conselleria de Presidència i d'Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat de Municipis Racó d'Ademús, que es transcriuen a continuació com a annex, atés que s'ha acreditat en l'expedient la legalitat de les actuacions.  
Contra esta resolució, que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, un recurs de reposició, davant del mateix òrgan que ha dictat l'acte, en el termini d'un mes a comptar des de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu, davant dels jutjats contenciosos administratius, en el termini de dos mesos comptats a partir de l'endemà de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que els interessats puguen exercitar qualsevol altra via que estimen oportuna.  
  
València, 4 de maig de 2015.- El director general d'Administració Local: Vicente Saurí Martí.  
ANNEX  
Estatuts de la Mancomunitat de Municipis Racó d'Ademús  
  
Article 1  
1. Les entitats locals d'Ademuz, Casas Altas, Casas Bajas, Castielfabib, Puebla de San Miguel, Torrebaja i Vallanca, totes a la província de València, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació, en forma mancomunada, de les obres, servicis o activitats de competència pròpia que s'arrepleguen en estos estatuts.  
  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2  
La Mancomunitat que es constituïx es denominarà Racó d'Ademús, i tindrà la seu en el municipi de Casas Altas.  
  
Article 3  
1. Els fins de la Mancomunitat per al desenrotllament integral de la comarca són:  
a) Informació i promoció d'activitats turístiques d'interés i àmbit local.  
b) Conservació, manteniment i vigilància dels edificis de titularitat local destinats a centres públics d'Educació Infantil.  
c) Prestació dels servicis socials i de promoció i reinserció social, fins a l'assumpció de la titularitat d'esta competència per la Generalitat Valenciana.  
d) Pavimentació de les vies públiques urbanes.  
e) Col·laboració amb l'Estat, la Comunitat Autònoma i la Diputació Provincial, per a realitzar servicis inclosos en els fins de la Mancomunitat.  
2. La prestació i explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
3. La prestació dels fins enumerats en el paràgraf 1 d'este article suposa la subrogació per part de la Mancomunitat en la titularitat del servici. Li correspon, per tant, la seua gestió integral, i tot el que fa referència a la imposició i ordenació de la taxa que poguera imposar-se.  
  
  
Article 4  
La Mancomunitat, com a entitat local reconeguda per la llei, podrà exercir totes les potestats que siguen conferides per la legislació vigent que afecten les entitats d'estes característiques per al compliment dels seus fins.  
  
Article 5  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vicepresident o vicepresidents, si és el cas.  
3. També podran crear-se totes les comissions informatives que es requerisquen, tenint en compte la quantitat de servicis que la Mancomunitat preste.  
  
Article 6   
1. El Ple de la Mancomunitat estarà integrat, com a vocals, per l'alcalde o alcaldessa i un altre regidor o regidora de cada una de les entitats mancomunades, triat pels seus respectius plens per majoria absoluta.  
  
2. En el Ple de la Mancomunitat s'utilitzarà el sistema de vot ponderat. Correspondrà a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis. Els vots assignats al municipi d'Ademuz s'ajustaran, pel fet que representa el 45,08 % de la població total, establint en el tram poblacional de 1.001 a 2.000 residents un total de 21 vots, amb la finalitat que s'aconseguisca una major representativitat i adequació a la realitat. La proporció de vots queda de la manera següent:  
  
Ademuz: (De 1.001 a 2.000 residents): 21 vots.  
Torrebaja: (De 251 a 1.000 residents): 7 vots.  
Castielfabib: (De 251 a 1.000 residents): 7 vots.  
Casas Bajas: (fins a 250 residents): 5 vots.  
Vallanca: (fins a 250 residents): 5 vots.  
Casas Altas: (fins a 250 residents): 5 vots.  
Puebla de San Miguel: (fins a 250 residents): 5 vots.  
3. El vocal de cada entitat mancomunada que acompanyarà l'alcalde o alcaldessa serà triat pels plens respectius per majoria absoluta dels components de la corporació, i es mantindrà en el càrrec de vocal fins que no siga revocat pel ple que el va triar o perda la condició de regidor o regidora.  
4. El mandat dels vocals coincidix necessàriament amb el càrrec de regidors en les seues respectives corporacions. Estes corporacions poden destituir-los dels càrrecs de vocals de la Mancomunitat.  
  
Article 7  
1. Després de la celebració d'eleccions locals i dins del termini previst per la llei per a la designació de representants en òrgans col·legiats, les entitats locals hauran de nomenar el vocal que acompanyarà l'alcalde o alcaldessa com a representants seus en la Mancomunitat. El resultat de la designació s'haurà comunicar.  
2. Fins a la data de constitució del nou Ple, actuaran en funcions l'anterior i el seu president.  
3. Transcorregut el termini perquè les entitats designen els vocals, i dins dels 10 dies següents, es constituirà el nou Ple de la Mancomunitat i se'n designarà el president.  
4. Durant el període a què es referix el paràgraf 2, només es podrà dur a terme l'ordinària de la Mancomunitat.  
  
Article 8  
Correspon al Ple de la Mancomunitat:  
a) Aprovar el pressupost.  
b) Aprovar la plantilla de personal.  
c) Exercir accions en defensa de la Mancomunitat, oposar-se en assumptes litigiosos en què siga demandada, i entaular qualsevol classe de recurs en assumptes de qualsevol classe, grau o jurisdicció.  
d) Proposar la modificació o reforma dels Estatuts en els aspectes constitutius i aprovar-ne definitivament la modificació en els aspectes no constitutius.  
e) Aprovar, revisar, adquirir i alienar el patrimoni de la Mancomunitat.  
f) Aprovació d'ordenances, censures de comptes, reconeixement de crèdits, operacions de crèdits, concessió de quitances i esperes, i qualsevol classe de compromisos econòmics.  
g) Aprovar els plans i els projectes necessaris per a l'establiment, el desenrotllament i la gestió de les obres, els servicis o les activitats previstes com a fins de la Mancomunitat.  
h) Admissió i separació de membres de la Mancomunitat.  
i) Establiment de mèrits per als concursos de funcionaris d'habilitació estatal.  
j) Aprovació de les bases que regiran les proves d'accés a la funció publica de la Mancomunitat.  
k) Determinar la forma de gestionar els servicis.  
l) Totes les que la legislació atribuïx al ple dels ajuntaments per al compliment dels seus fins.  
  
Article 9  
1. El president de la Mancomunitat serà triat pel Ple de la Mancomunitat, entre els seus membres, per majoria absoluta, tenint en compte el nombre total de vots assignats als municipi en l'article 6.2. El seu mandat serà de quatre anys o quan acabe la legislatura.  
2. Podran ser candidats a la presidència tots i cada un dels vocals que componen el Ple.  
3. Si cap candidat obté majoria absoluta en la primera votació, es farà mitja hora després una segona votació. Si en esta votació no hi ha majoria absoluta, serà designat president el candidat que haja obtingut el nombre més gran de vots, de conformitat amb el repartiment establit en l'article 6.2.  
4. Per a la destitució del president se seguirà el mateix procediment que establix la legislació vigent per a la destitució de l'alcalde.  
  
Article 10  
El president designarà un o més vicepresidents, en nombre màxim de dos, que el substituiran per l'orde del seu nomenament en cas d'absència, vacant o malaltia.  
  
Article 11  
1. Li corresponen al president de la Mancomunitat les atribucions següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple i de qualsevol altre òrgan de la Mancomunitat.  
c) Dirigir, inspeccionar i impulsar els servicis, les obres i les activitats de la Mancomunitat inclosos en els seus fins.  
d) Ordenar pagaments, retre comptes i administrar els fons i els béns de la Mancomunitat.  
e) Rendir anualment els comptes de l'administració del patrimoni.  
f) Disposar gastos dins dels límits de la seua competència.  
g) Exercir la direcció de personal de la Mancomunitat.  
h) Formar el projecte de pressupost de la Mancomunitat.  
i) Contractar obres, servicis i subministraments, sempre que la quantia no excedisca del 10 % dels recursos ordinaris del pressupost, ni del 50 % del límit general aplicable a la contractació directa, d'acord amb el procediment legalment establit.  
j) Exercir la representació de la Mancomunitat en qualsevol classe d'actes i negocis jurídics.  
k) Atorgar poders a procuradors per a comparéixer en juí i fora de juí.  
l) Visar amb la seua firma els certificats que s'expedisquen dels actes i els documents de la Mancomunitat.  
M. Exercir totes les accions que siguen necessàries per al bon funcionament dels servicis de la Mancomunitat.  
n) Totes les que la normativa de règim local atribuïx a l'alcalde per al compliment de les competències que té atribuïdes.  
2. El president pot delegar l'exercici de les seues atribucions excepte la de convocar i presidir les sessions del Ple i les enumerades en els apartats a, g i k.  
  
Article 12  
1. El Ple funciona en règim de sessions ordinàries de periodicitat preestablida i extraordinàries.  
2. El Ple celebra sessió ordinària com a mínim una vegada al trimestre, i extraordinària quan així ho decidisca el president o ho demane la quarta part, almenys, dels membres de la Mancomunitat sempre que representen, com a mínim, la quarta part del nombre legal de vots del Ple, de conformitat amb l'assignació de l'article 6.2. En este últim cas la celebració no podrà demorar-se per més de dos mesos des que va ser demanada.  
  
Article 13  
1. Les sessions del Ple han de convocar-se almenys amb cinc dies hàbils d'antelació. En la citació es farà constar l'orde del dia.  
2. El Ple es constituïx vàlidament amb l'assistència, almenys, d'un terç del nombre legal dels seus membres, que mai podrà ser inferior a tres, sempre que representen almenys un terç del nombre total de vots representats. Este quòrum s'ha de mantindre al llarg de tota la sessió.  
  
3. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 14  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius, tenint en compte el nombre de vots assignats a cada municipi per l'article 6.2.  
2. És necessari el vot favorable de la majoria absoluta del nombre legal de membres del Ple, de conformitat amb el nombre total de vots assignats als municipis, per a l'adopció dels acords en les matèries següents:  
a) Aprovació del projecte de modificació dels Estatuts en els aspectes constitutius.  
b) Aprovació definitiva de la modificació dels Estatuts en els aspectes no constitutius.  
c) Aprovació d'ordenances i tarifes de caràcter general que afecten els usuaris dels servicis.  
d) Aprovació de comptes.  
e) Aprovació de la plantilla de personal de la Mancomunitat.  
f) Concertar crèdits.  
g) Determinació de la forma de gestió del servici.  
h) Aprovació de quotes extraordinàries.  
i) Aprovació de l'adhesió de municipis i de separació dels seus membres.  
j) Qualsevol altra matèria per a la qual es requerisca majoria absoluta per la normativa de règim local.  
3. En el cas que, després d'una votació, el resultat siga d'empat, primarà el vot de qualitat del president.  
  
Article 15  
1. La funció pública de secretaria, compressiva de la fe pública i d'assessorament legal preceptiu, el control i la fiscalització, la intervenció de la gestió economicofinancera i pressupostària, i la comptabilitat, la tresoreria i la recaptació, seran encomanades a funcionaris amb habilitació de caràcter estatal i es cobriran per concurs entre funcionaris que tinguen tal caràcter, de conformitat amb l'ordenament jurídic vigent.   
  
2. Fins que es creen estes places, les funcions citades les exerciran els funcionaris que tinguen tal caràcter, nomenats pel Ple de la Mancomunitat de conformitat amb la legislació vigent.  
3. En el cas de vacant una vegada creades les places, el procediment d'incorporació serà semblant al previst per a la resta de les entitats locals.  
  
Article 16  
1. La resta del personal de la Mancomunitat serà seleccionada per mitjà dels sistemes d'oposició, concurs i concurs oposició, respectant en tot cas els principis constitucionals de publicitat, mèrit i capacitat.  
  
2. Fins que es proveïsquen les places convocades podran cobrir-se interinament o amb personal laboral de caràcter temporal, segons les seues funcions, o per les persones que, respectant els principis assenyalats en el paràgraf anterior, siguen seleccionades oportunament.  
3. Les places vacants hauran de traure's a oferta d'ocupació en el primer trimestre de cada any.  
4. El reglament i el règim de personal eventual, si és el cas, serà idèntic al que la legislació vigent preveu per a les corporacions locals.  
  
  
Article 17  
1. La Hisenda de la Mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de servicis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de servicis de la competència de la Mancomunitat.  
e) Els procedents d'operacions de crèdits.  
f) Multes.  
g) Les aportacions dels municipis mancomunats.  
h) Els procedents de preus públics.  
i) Qualsevol altre recurs que s'establisca a favor de les Mancomunitats per les disposicions legals que es dicten.  
  
Article 18  
1. Per a la imposició, exacció, liquidació i cobrança dels recursos enumerats en l'article anterior, la Mancomunitat aprovarà les ordenances fiscals corresponents als distints servicis, i les ordenances citades tindran força obligatòria en tot els municipis integrants una vegada aprovades.  
2. Correspondrà als municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
3. La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 19  
Les aportacions de les entitats mancomunades podran ser per a cada exercici econòmic en la forma següent:  
a) Una quota principal, en funció del nombre d'habitants.  
b) Aportacions extraordinàries i obligatòries.  
c) Aportacions per servicis no cobrats directament als usuaris.  
  
  
Article 20  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 21  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la quota en més d'un trimestre, el president en requerirà el pagament en el termini de 20 dies. Si passa el termini sense que s'haja fet efectiu el dèbit, el president podrà sol·licitar als òrgans de l'administració central, autonòmica o provincial, la retenció de les quotes pendents, amb càrrec a les quantitats que per qualsevol concepte foren liquidades a favor de l'ajuntament deutor, a fi que li les entregue a la Mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels estatuts presents, sempre que s'acompanye la certificació de descobert reglamentària en cada cas.  
  
3. El manteniment reiterat en situació de deutor de la Mancomunitat per part d'una entitat local serà causa suficient per a separar-la'n definitivament, i se li podran reclamar les quantitats degudes i els gastos derivats de conformitat amb els apartats 1 i 2 d'este article.  
  
Per a la separació definitiva se seguirà el procediment establit en l'article 27 bis d'estos estatuts.  
  
Article 22  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El Pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant l'exercici econòmic corresponent.  
3. S'inclouran en el pressupost les inversions que es pretenguen realitzar i les les seues fonts de finançament.  
  
Article 23  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, en el moment de la constitució o amb posterioritat. A este efecte ha de formar-se un inventari, de conformitat amb les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant, en funció del nombre d'habitants de dret de cada entitat segons el padró actualitzat de cada municipi.  
No obstant això, i per les característiques de les aportacions a la Mancomunitat, podran ser tinguts en compte altres factors de ponderació.  
  
Article 24  
La Mancomunitat es constituïx per temps indefinit.  
  
Article 25  
1. La modificació de la Mancomunitat, pel que fa als seus elements constitutius, s'ajustarà al mateix procediment que per a constituir-la. La modificació de la Mancomunitat implica la modificació correlativa dels Estatuts en els aspectes que en resulten afectats.  
2. L'alteració dels elements constitutius de la Mancomunitat suposa la modificació de la Mancomunitat. Estos elements són els següents:  
  
a) Objecte, competències i potestats.  
b) Òrgans de govern i sistema de representació dels municipis en ells.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. La modificació dels Estatuts en relació amb els elements establits en l'apartat anterior es durà a terme per mitjà del procediment següent:  
  
a) Aprovació de la memòria justificativa i del projecte de modificació dels Estatuts mitjançant un acord plenari adoptat per majoria absoluta, tenint en compte el nombre total de vots assignat als municipis per l'article 6.2.  
b) Informació pública del projecte de modificació durant el termini d'un mes en tots els Ajuntaments dels municipis que componen la Mancomunitat.  
c) Trasllat de l'expedient a la Diputació Provincial de València i al departament de la Generalitat Valenciana competent en matèria d'administració local per a emissió d'informe sobre els aspectes que es consideren rellevants.  
d) Aprovació definitiva de l'expedient de modificació dels Estatuts mitjançant un acord favorable del nombre legal de membres del Ple de cada un dels municipis que integren la Mancomunitat, adoptat per majoria absoluta.  
e) Remissió de l'expedient definitiu a l'òrgan de la Generalitat Valenciana competent en matèria d'administració local, que ordenarà, si complix amb els requisits legals, la publicació de la modificació dels Estatuts de la Mancomunitat en el Diari Oficial de la Comunitat Valenciana.  
4. Pel que fa a la modificació dels Estatuts en elements no constitutius, es requerirà simplement l'acord de l'òrgan plenari de la Mancomunitat adoptat per majoria absoluta.  
  
Article 26  
Es permetrà la integració de nous municipis en la Mancomunitat que estiguen interessats a participar-hi, sempre que fóra viable tècnicament i financerament i es considerara convenient per als membres. Per a això, el municipi interessat haurà de sol·licitar-ho per l'acord de la majoria absoluta dels membres de la seua corporació. Estes adhesions hauran de ser aprovades, per majoria absoluta, pel Ple de la Mancomunitat, tenint en compte el nombre total de vots assignat als municipis per l'article 6.2.  
  
Article 27  
Per a la separació voluntària de la Mancomunitat de qualsevol dels municipis que la integren caldrà:  
a) Que ho sol·licite la corporació interessada, amb l'acord previ per majoria absoluta del seu ple, amb un any d'antelació.  
b) Que estiga al corrent del pagament de les seues aportacions.  
c) Haurà de pagar tots els gastos que s'originen amb motiu de la seua separació, i la part corresponent al passiu contret per la Mancomunitat a càrrec seu.  
d) Requerirà l'aprovació per acord plenari de la Mancomunitat, adoptat per majoria absoluta, amb base en el nombre total de vots assignat als municipis per l'article 6.2.  
  
Article 27 bis  
1. Seran causes de separació forçosa de la Mancomunitat de qualsevol dels municipis que la integren, les següents:  
L'incompliment persistent del pagament de les seues aportacions, tal com establix l'article 21.3.  
L'incompliment de les altres actuacions necessàries per al correcte desenvolupament de la Mancomunitat a què vinga obligat per estos estatuts.  
2. El procediment per a la separació forçosa d'un municipi, una vegada constatat algun dels incompliments establits en l'apartat anterior, s'iniciarà amb el requeriment previ, per un termini de 20 dies hàbils, perquè el municipi en qüestió complisca les obligacions corresponents. Transcorregut el termini citat i si per part del municipi afectat no es dóna compliment a les obligacions requerides, l'òrgan plenari de la Mancomunitat adoptarà l'acord de separació forçosa per majoria absoluta tenint en compte el nombre total de vots assignat als municipis per l'article 6.2.  
  
Article 28  
1. La separació d'una o de diverses corporacions no obligarà el Ple a practicar la liquidació de la Mancomunitat. Este dret quedarà en suspens fins al dia de la dissolució de la Mancomunitat. En esta data entrarà o entraran a participar en la part aliquota que li corresponga o els corresponguen de la liquidació de béns de la Mancomunitat.  
En el cas que l'aportació inicial estiga constituïda per elements del servici propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc podran, les corporacions separades, al·legar dret de propietat dels béns i servicis de la Mancomunitat, encara que radique en el seu terme municipal.  
  
Article 29  
La Mancomunitat es dissoldrà per alguna de les causes següents:  
a) Per desaparició del fi per al qual va ser creada.  
b) Quan així ho acorden el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur-se a terme la prestació dels seus servicis per l'estat, la comunitat autònoma, la diputació provincial, per absorció de les competències municipals respectives.  
  
Article 30  
1. La dissolució de la Mancomunitat s'ajustarà al mateix procediment que el de la seua constitució, amb l'única substitució de l'assemblea de regidors pel Ple de la Mancomunitat.  
2. Així mateix, en l'acord inicial de dissolució de la Mancomunitat, que haurà d'adoptar-se per majoria absoluta del nombre legal de membres del seu ple tenint en compte el nombre total de vots assignat als municipis per l'article 6.2., es nomenarà una comissió liquidadora composta pel president i, almenys, quatre vocals. S'hi s'integraran per a complir les seues funcions assessores el secretari i també l'interventor, si n'hi ha.  
Podrà igualment convocar a les seues reunions experts determinats, només als efectes d'escoltar la seua opinió o de preparar informes o dictàmens en temes concrets de la seua especialitat.  
3. La comissió, en el terme no superior a quatre mesos, farà un inventari de béns, servicis i drets de la Mancomunitat; en xifrarà els recursos, les càrregues i els dèbits, i relacionarà el seu personal. Més tard proposarà al ple de l'entitat distribuir-los o integrar-los en els ajuntaments mancomunats, tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no superaran els sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que tinguera en la Mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIÓ FINAL  
  
Única  
En el que no preveuen estos estatuts resultarà d'aplicació el que establix la legislació per a les entitats locals.